CELEX: 32017R0358
Language: hu
Date: 2017-02-28 00:00:00
Title: A Bizottság (EU) 2017/358 végrehajtási rendelete (2017. február 28.) az akrinatrin hatóanyag 540/2011/EU végrehajtási rendelet szerinti jóváhagyási feltételeinek megerősítéséről (EGT-vonatkozású szöveg. )

1.3.2017   
            
            
               HU
            
            
               Az Európai Unió Hivatalos Lapja
            
            
               L 54/6
            
         A BIZOTTSÁG (EU) 2017/358 VÉGREHAJTÁSI RENDELETE
   (2017. február 28.)
   az akrinatrin hatóanyag 540/2011/EU végrehajtási rendelet szerinti jóváhagyási feltételeinek megerősítéséről
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 13. cikke (2) bekezdésének c) pontjára,
   mivel:
   
               (1)
            
            
               A 974/2011/EU bizottsági végrehajtási rendelet (2) az 1107/2009/EK rendeletnek megfelelően jóváhagyta az akrinatrin hatóanyagot, amely szerepel az 540/2011/EU bizottsági végrehajtási rendelet (3) mellékletének B. részében. Az 540/2011/EU végrehajtási rendelet melléklete B. részének 19. sora szerint „kizárólag rovarirtó és atkaölő szerként való használata engedélyezhető, legfeljebb 22,5 g hatóanyag/hektár/kijuttatás mértékben”.
            
         
               (2)
            
            
               2012. május 8-án a Cheminova A/S – amelynek kérésére az akrinatrin jóváhagyása történt – az akrinatrin hatóanyag jóváhagyására vonatkozó feltételek módosítására irányuló kérelmet nyújtott be, hogy rovarölő és atkaölő szerként történő felhasználása mennyiségi korlátozás nélkül engedélyezett legyen. A kérelemmel együtt a felhasználási célok kért kiterjesztésére vonatkozó információkat is szolgáltatott. A kérelmet az 1490/2002/EK bizottsági rendelet (4) által kijelölt referens tagállamnak, Franciaországnak nyújtotta be.
            
         
               (3)
            
            
               Franciaország elvégezte a kérelmező által benyújtott információk értékelését, és az értékelőjelentés-tervezethez kiegészítést készített. 2012. november 5-én benyújtotta az említett kiegészítést a Bizottsághoz, valamint másolatban az Európai Élelmiszerbiztonsági Hatósághoz (a továbbiakban: Hatóság).
            
         
               (4)
            
            
               A Hatóság eljutatta a kiegészítést a kérelmezőhöz és a tagállamokhoz, valamint nyilvánosan hozzáférhetővé tette, 60 napot biztosítva az írásbeli észrevételek benyújtására.
            
         
               (5)
            
            
               Az értékelőjelentés-tervezethez tartozó kiegészítést figyelembe véve a Hatóság 2013. november 21-én elfogadta következtetéseit (5) az akrinatrinra vonatkozóan annak rovarölő és atkaölő szerként való korlátlan felhasználásáról.
            
         
               (6)
            
            
               A Hatóság eljuttatta következtetéseit a kérelmezőhöz, a tagállamokhoz és a Bizottsághoz, és nyilvánosan is hozzáférhetővé tette azokat. Figyelembe véve a értékelőjelentés-tervezetnek a jelentéstevő tagállam általi kiegészítését, valamint a Hatóság következtetéseit, a Bizottság benyújtott egy felülvizsgálati jelentést és egy rendelettervezetet a Növények, Állatok, Élelmiszerek és Takarmányok Állandó Bizottságához.
            
         
               (7)
            
            
               A kérelmező lehetőséget kapott arra, hogy az akrinatrinra vonatkozó felülvizsgálati jelentéssel kapcsolatban észrevételeket tegyen, beleértve a kiegészítést is. A kérelmező benyújtotta észrevételeit, és azokat a Bizottság részletekbe menően megvizsgálta. A kérelmező által felhozott érvek azonban nem tudták eloszlatni a (8) preambulumbekezdésben említett aggályokat.
            
         
               (8)
            
            
               A vizsgálati jelentést és a kérdéses tárgyhoz tartozó releváns tényezőket figyelembe véve úgy tekinthető, hogy a kérelmező által szolgáltatott kiegészítő információk nem tudták eloszlatni azokat a konkrét aggályokat, amelyek az akrinatrin használatának legfeljebb 22,5 g hatóanyag/hektár/kijuttatás mértékű korlátozásához vezettek. Az akrinatrin rendkívül mérgező a halakra és a vízi gerinctelenekre, és elfogadhatósága már jelenlegi alkalmazási mennyisége alapján is széles körű kockázatcsökkentő intézkedéseket igényel. A kérelmező által szolgáltatott új adatok nem igazolták, hogy az alkalmazási mennyiség és következésképpen az expozíció tervezett jelentős növekedése továbbra is elfogadható kockázatot jelentene az érintett vízi szervezetek számára. Végül a bejelentő által benyújtott megerősítő információk alapján az EFSA arra a következtetésre jutott, hogy a nagyobb alkalmazási mennyiség a nem célzott ízeltlábúak tekintetében is nagy kockázatot jelentene, ami még inkább alátámasztja azt, hogy ezek az alkalmazási mennyiségek nem növelhetők.
            
         
               (9)
            
            
               Következésképpen nem nyert bizonyítást, hogy az akrinatrint tartalmazó növényvédő szerek rovarölő és atkaölő szerként történő felhasználás esetén általában, az alkalmazási mennyiség korlátozása nélkül megfelelnek az 1107/2009/EK rendelet 4. cikkének (3) bekezdésében megállapított követelményeknek.
            
         
               (10)
            
            
               Ezért az akrinatrin hatóanyagnak az 540/2011/EU bizottsági végrehajtási rendelet melléklete B. részének 19. sorában megállapított jóváhagyási feltételeit meg kell erősíteni.
            
         
               (11)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   A jóváhagyási feltételek megerősítése
   Az akrinatrin hatóanyagnak az 540/2011/EU bizottsági végrehajtási rendelet melléklete B. részének 19. sorában megállapított jóváhagyási feltételei megerősítést nyernek.
   2. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. február 28-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 309., 2009.11.24., 1. o.
   
   
      (2)  A Bizottság 974/2011/EU végrehajtási rendelete (2011. szeptember 29.) az akrinatrin hatóanyagnak a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti jóváhagyásáról, továbbá az 540/2011/EU bizottsági végrehajtási rendelet és a 2008/934/EK bizottsági irányelv mellékletének módosításáról (HL L 255., 2011.10.1., 1. o.).
   
      (3)  A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).
   
      (4)  A Bizottság 1490/2002/EK rendelete (2002. augusztus 14.) a 91/414/EGK tanácsi irányelv 8. cikkének (2) bekezdésében említett munkaprogram harmadik szakaszának végrehajtásáról szóló további részletes szabályok megállapításáról és a 451/2000/EK rendelet módosításáról (HL L 224., 2002.8.21., 23. o.).
   
      (5)  Az akrinatrin hatóanyagú növényvédő szereknél felmerülő kockázatok felméréséről készült szakértői értékelés megállapításai. The EFSA Journal 2013; 11(12):3469. Online elérhető a következő címen: www.efsa.europa.eu/efsajournal.htm